b"\n_START_ARTICLE_\nCarlo Dolci\n_START_SECTION_\nBiografia\n_START_PARAGRAPH_\nVa n\xc3\xa9ixer a Flor\xc3\xa8ncia, n\xc3\xa9t de pintor per part de mare. Va comen\xc3\xa7ar el seu aprenentatge amb Jacopo Vignali a edat molt primerenca, per a despr\xc3\xa9s convertir-se en aprenent de Mario Balassi, a la mort d'aquest, va completar algunes obres que el mestre va deixar inacabades. _NEWLINE_Dolci, mai no va ser un artista prol\xc3\xadfic; li portava setmanes pintar un simple peu, segons el seu bi\xc3\xb2graf Filippo Baldinucci. La seva morosa forma de pintar li va impedir pintar al fresc, que necessita una certa rapidesa en l'execuci\xc3\xb3. Normalment les seves obres s\xc3\xb3n de mida petita, encara que en va realitzar algunes de mida natural. Repetia les seves composicions amb freq\xc3\xbc\xc3\xa8ncia, modificant lleument les versions. La seva filla, Agnese Dolci, va realitzar excel\xc2\xb7lents c\xc3\xb2pies de moltes d'elles._NEWLINE_Va ser un home piad\xc3\xb3s. Es diu que cada any, durant la Setmana Santa, va pintar sempre un Redemptor coronat d'espines fins al dia de la seva mort. L'any 1682 va patir una profunda depressi\xc3\xb3 quan va saber que Luca Giordano, motejat com \xc2\xabLuca fa presto\xc2\xbb, pintava en cinc hores el que a ell li havia portat alguns mesos. Va morir a Flor\xc3\xa8ncia el 1686.\n_START_SECTION_\nAn\xc3\xa0lisi\n_START_PARAGRAPH_\nVa ser un dotat retratista, encara que la seva reputaci\xc3\xb3, molt gran ja en vida, la deu principalment a les seves pintures amb una \xc3\xbanica figura de mig cos, imbu\xc3\xafdes d'una profunda religiositat. La seva depurada t\xc3\xa8cnica es va fer m\xc3\xa9s complexa i sofisticada amb la maduresa, encara que la seva turmentada personalitat es fa m\xc3\xa9s patent en la seva obra despr\xc3\xa9s de la d\xc3\xa8cada de 1640. _NEWLINE_El colorit vigor\xc3\xb3s i la lluminositat, unides a l'emoci\xc3\xb3 i dinamisme de l'escola bolonyesa, s\xc3\xb3n estranys a la pintura de Dolci i el barroc florent\xc3\xad. Immergit en la llarga tradici\xc3\xb3 de la pintura florentina, Dolci va ser immune al nou moviment, lligat a la seva escola p\xc3\xa0tria, r\xc3\xadgida en el seu academicisme. Rudolf Wittkower el descriu com la versi\xc3\xb3 florentina, en termes de tem\xc3\xa0tica religiosa, del rom\xc3\xa0 Sassoferrato. Pilkington defineix el seu estil com pulcre i inexpressiu. Va ser criticat per invertir massa feina en cada una de les seves pintures, i per donar-li a les seves carnacions una aparen\xc3\xa7a m\xc3\xa9s propera al marbre que a la carn, un defecte en qu\xc3\xa8 tamb\xc3\xa9 va caure Agnolo Bronzino."